Hof hoor oor Panayiotou-videoCosta Panayiotou ondersteun sy seun Christopher tydens ‘n vorige verskyning in die hof (Mei 2016) Foto: ANA ŉ Video waarin Christopher Panayiotou homself glo impliseer in die moord op sy vrou, Jayde, is Maandag in die Port Elizabeth-hooggeregshof as toelaatbaar verklaar deur regter Dayalin Chetty. Dié binneverhoor het gehandel oor die toelaatbaarheid van ŉ geheime polisie-operasie waarin Christopher homself glo by die moord op sy onderwyser-vrou betrek. Daar word beweer Panayiotou het glo die uitsmyter Luthando Siyoni gewerf om mense aan te stel om Jayde te ontvoer en vermoor. Die verdediging het aangevoer Siyoni is geslaan en gedwing om Christopher te impliseer en daarom is dit nie toelaatbaar nie. Die staat beweer egter daar kan op die beeldmateriaal gesien word hoe Panayiotou Sioyni vir ŉ afluistertoestel deursoek. Panayiouto vertel dan glo vir Siyoni dit was veronderstel om soos ŉ rooftog te lyk en nie ŉ huurmoord nie. Panayiouto het blykbaar ook vir Siyoni R2 000 gegee en vir hom gesê om sy foon te vernietig sodat die polisie dit nie kon opspoor nie. Panayioutou en sy medebeskuldigdes, Luthando Siyoni, Zolani Sibeko en Sinethembe Nemembe, staan tereg vir die moord op Jayde in April 2015. Panayiotou word as die vermeende baasbrein agter die moord verhoor. Panayiotou word ook aangekla vir dwarsboming van die gereg. Jayde se familie was duidelik gelukkig oor die uitspraak. Lees alle vorige berigte oor die Panayiotou-saak op Maroela Media.